Andreas Peter Bernstorff
Store norske leksikon,Historie,Norsk og nordisk historie,Norges historie,Norges historie fra 1660 til 1814
Andreas Peter Bernstorff var en dansk greve og statsmann. Han var født i Tyskland og brorsønn av Johan Hartvig Ernst Bernstorff.
Han hadde forskjellige poster i dansk statstjeneste frem til 1770, da han ble avskjediget samtidig med at onkelen ble styrtet. I 1772 trådte han igjen inn i dansk statstjeneste, og ble året etter utenriksminister og sjef for Det tyske kanselli. Han fortsatte onkelens utenrikspolitiske kurs, og ville således ha et vennskapelig forhold til Russland for å hindre et sterkt Sverige. Bernstorff sluttet i 1773 et forsvarsforbund og i 1780 et nøytralitetsforbund med Russland.Under den nordamerikanske frihetskrigen formet Bernstorff i 1778 de nøytrale staters folkerettslige krav på frihandel med alle varer som ikke var krigskontrabande. Samarbeidet mellom Bernstorff og Danmarks ledende statsmann Ove Høegh-Guldberg var imidlertid ikke godt, og Bernstorff ble avskjediget i 1780. Han ble igjen utenriksminister etter kronprins Frederiks statskupp i 1784, og var fra 1784 til 1897 i realiteten landets førsteminister.Som utenriksminister var Bernstorff en av de største statsmennene Danmark-Norge har hatt. I 1794 sluttet han et nøytralitetsforbund med Sverige. Men også i innenrikspolitikken fikk han stor betydning. Han har en vesentlig del av æren for bondestandens frigjøring i 1787. Les mer i Store norske leksikon Norge under dansk styre 1537-1814